Tomáš, Erik, poslanec NR SR (2020-09-17):
Ďakujem pekne. Vážený pán predsedajúci, vážený pán minister, kolegovia, kolegyne, dovoľte mi, aby som sa aj ja v krátkosti vyjadril k tomuto bodu programu, ktorým je tzv. 13. dôchodok. Pán minister, to, že ste sa rozhodli zrušiť obedy zadarmo, resp. tzv. dotáciu na obedy pre škôlkarov a školákov, je naozaj smutné. To, že ste sa rozhodli siahnuť na minimálnu mzdu a znížiť ju oproti legislatívne zakotvenej minimálnej mzde, je rovnako smutné. Ale to, že idete dôchodcom zobrať 13. dôchodok, je doslova hanebné. Vy využívate v tejto situácii tzv. optický klam, takto to nazvem. Na tento kolosálny podvod na dôchodcoch využívate optický klam, pretože ich presviedčate, že im niečo dávate, ale v skutočnosti im beriete. V súčasnosti totiž platí zákon o sociálnom poistení, ktorý zavádza reálny 13. dôchodok pre všetkých seniorov vo výške priemerného dôchodku z predchádzajúceho roka. Pri starobných dôchodcoch, ktorých je najviac, táto suma prestavuje 460 eur. Samozrejme, máme ešte ďalšie druhy dôchodkov – invalidný, vdovský a podobne, aj tam podľa tohto ešte stále platiaceho zákona mal byť na budúci rok dôchodcom, týmto dôchodcom vyplatiť, vyplatený dôchodok, 13. dôchodok v priemernej výške. A čo robíte vy? Ukážeme si to na príklade pri tých starobných dôchodcoch. Namiesto 460 eur ponúkate všetkým starobným dôchodcom tzv. sociálnu dávku od 50 eur do 300 eur. Tak keď hovoríme o optickom klame, tak každý dôchodca si vie zrátať, aký je rozdiel medzi 460 eur, ktoré mal dostať, a medzi 50 alebo 300 eur maximálne, ktoré má dostať podľa vášho zákona, pričom treba povedať, že tá maximálna suma 300 eur sa dotkne len veľmi, veľmi úzkej skupiny dôchodcov z celkového počtu 1,4 mil. dôchodcov. Čiže opakujem, nič dôchodcom nedávate, vy im beriete. Ale čo je ešte smutnejšie, pán minister, že okrem toho, že beriete 13. dôchodok tým dôchodcom našim, tak sa im ešte aj do očí vysmievate a klamete ich, pretože vy sa teraz tvárite, že predkladáte zákon o 13. dôchodku a to nie je pravda. Totiž sám vo svojom zákone priznávate: Po prvé, že suma, ktorú chcete vyplatiť dôchodcom, je len sociálna dávka. Po druhé, sám v tomto svojom zákone priznávate, že rušíte ustanovenia o 13. dôchodku v našom zákone o sociálnom poistení. Po tretie, táto suma bude vyplatená dôchodcom zo štátneho rozpočtu a nie z rozpočtu Sociálnej poisťovne. A pokiaľ dobre viem, dôchodky sa vyplácajú vždy zo Sociálnej poisťovne. A ten štvrtý dôkaz o tom, že to nie je 13. dôchodok, je to, že ani maximálna výška, spomínaná maximálne výška vašej sociálnej dávky 300 eur nedosahuje ani len výšku minimálnej penzie. Tak, preboha, o ako treťom, 13. dôchodku to tu hovoríme? O akom 13. dôchodku to tu hovoríme, pán minister? Toto si ľudia dôchodcovia, ktorí tu celé roky budovali hodnoty v tejto krajine, od vás naozaj nezaslúžia. Musím vám opäť pripomenúť, že celé hnutie SME RODINA na čele s vaším straníckym šéfom Kollárom a vrátane vás, pán minister práce, hlasovalo za zákon o sociálnom poistení, ktorý zavádzal skutočný 13. dôchodok. Aj vy osobne, pán minister, ste za tento zákon hlasovali. Prečo teraz konáte v rozpore s vaším hlasovaním a v rozpore s vašimi predvolebnými sľubmi? Pretože opäť tu musím zopakovať, že tak ako premiér Igor Matovič, tak aj súčasný predseda parlamentu Boris Kollár, keď boli v opozícii, sa dušovali a garantovali, že v prípade, že sa stanú súčasťou vlády, nesiahnu na sociálne opatrenia. A vy ste za pol roka dokázali zrušiť väčšinu z nich, ktoré sme prijímali v poslednom období. Vy doslova ruinujete sociálny štát. Idete rušiť, ako som už dnes spomínal, obedy zadarmo pre žiakov a škôlkarov. Pritom chcem pripomenúť, že o 25 % detí viac sa naobedovalo viac v školách a v škôlkach. Prečo to robíte? Zamestnali sa kuchárky, jedálne sa zrekonštruovali a teraz to rušíte. To, ako ste siahli na minimálnu mzdu, vyvolalo protesty odborárov, teda zástupcov zamestnancov. Dnes tie protesty, pán minister, štartujú. A ešte ste to urobili tak, že ste medzi, dokázali narušiť sociálny dialóg. Dnes štartujú protesty kvôli tomu, že ste obmedzili minimálnu mzdu a narušili sociálny dialóg, čo sa tu ešte počas celej histórie samostatnej Slovenskej republiky nestalo. A týmto chcem odborárov, ktorí dnes začínajú v Košiciach, aj tuto z pléna pozdraviť. Ale späť k 13. dôchodku. Ako som povedal, vy aj SME RODINA hlasovali za 13. dôchodok a teraz idete proti vlastnému hlasovaniu a proti vlastným sľubom, ktoré ste dali voličom vo voľbách a ktorí vás aj kvôli tomu alebo vďaka tomu volili. Po druhé, pán Kollár uzavrel Memorandum o porozumení s Jednotou dôchodcov Slovenska. A v tom memorande im sľubuje primerané zabezpečenie a všetky ďalšie výhody. Ukazuje sa, že týmto krokom, pán minister, ste z toho memoranda urobili len obyčajný zdrap papiera. Ja som komunikoval s vedením Jednoty dôchodcov Slovenska a poviem vám, že vyjadrujú veľký nesúhlas s týmto vašim postupom. Napriek podpísanému memorandu nesúhlasia so zrušením 13. dôchodku a jeho nahradením len tzv., nazveme to, modifikovaným vianočným príspevkom v oveľa nižšej výške, ako by pre nich predstavoval skutočne 13. dôchodok vo výške priemerného dôchodku. Čiže nesúhlasia ani s týmto a dokonca nesúhlasia ani so zmrazením minimálnych penzií, čo je zase už iná téme, ktorú ešte budeme, samozrejme, rozoberať. A preto s ľútosťou, pán minister, musím zopakovať to, že aj vďaka tomu ste sa stal horúcim kandidátom na návrh na vaše odvolanie z funkcie, čo už sme vám viackrát povedali a určite môžem za poslancov strany HLAS – sociálna demokracia povedať, že takýto návrh do pléna predložíme presne. Pevne verím, že získame 30 podpisov, čo už z vyjadrenia iných opozičných strán je jasné, že nebude problém. Jednoducho, pán minister, ak niekto takto flagrantne poruší svoje predvolebné sľuby a dokonca na úkor tých najslabších, to znamená na úkor dôchodcov, na úkor nízkopríjmových osôb, musí čeliť odvolávaniu z funkcie. Ďakujem pekne.